**Heti üzenet 2018. augusztus 27.**

**Féltő szeretet emészt**

Egészen bizonyos vagyok abban hogy nem írok újat azzal, ha azt mondom rendkívül kaotikus korszakban élünk mind a politikai helyzetet tekintve, mind pedig az Egyház helyzetét, tekintve.

Az emberek különböző módon reagálnak erre a korszakra, ezzel kapcsolatosan szeretnék megosztani pár igét hogyan válaszolhatunk egészséges, krisztusi módon arra a káoszra ami most körbe vesz bennünket.

**házam imádság házának hivatik minden népek számára! (Ézsa 56:7)**

Urunk pedig így érzett az Atya háza iránt:

**Atyámfiai előtt idegenné lettem, és anyám fiai előtt jövevénynyé.**

**Mivel a te házadhoz való féltő szeretet emészt engem, a te gyalázóidnak gyalázásai hullanak reám. (Zsolt 69:9-10)**

Kell hogy (akárcsak Krisztust) bennünket is féltő szeretet emésszen az Atya háza iránt, még akkor is, ha elveszítjük a népszerűségünket.

Kell hogy Isten arcát kereső emberek szenvedélyes szeretetet tápláljanak az Atya "imaháza" iránt, ami nem egy klub délután, hanem az egész Egyházra vonatkozó terv. Ez a terv Urunk mozgató rugója, melyért féltő szeretettel lángolt, melyért kész volt ostort ragadni, és kiűzni mindazt ami megfertőzte az Atyának ezt a grandiózus álmát.**(Jn 2:13b-17)**

Mindenekelőtt önmagunkban kell szétverni az oda nem illő dolgokat, kiűzni a kalmárkodást.

Ugyanakkor az üzenet egyetemes is érvényes: az Atya háza nem válhat piactérré.

Ma viszont a helyzet a következő:

"Gyere el az "xy" gyülekezetbe, és válogass kedvedre! Ha nem tetszik a lelki csemegénk, ha nincs ínyedre a felhozatal, nyugodtan menj egy másik közösségbe!"

De elfordulnak azoktól a régi nemes szolgálóktól, akik annak idején a Krisztust szolgálták fel. A kenetük persze, kéne, de az üzenetük már nem, mivel azok a megtérésről szóltak! Testvérek érdemes odafordulni azokhoz a régiekhez akik örökérvényű igazságokat mondtak ki, és akiken megnyugodott az Isten tiszta jelenléte!

Sajnos, már magunk se tudjuk, holnap milyen új prófécia, milyen hazug üzenet üti fel a fejét, és lesz aktuális trendé.

Tisztában kell lennünk azzal, mi zajlik körülöttünk, nem lehet homokba dugott fejjel vegetálni a mi kis világunkban. Azonosítanunk kell mind azt a korszakot amiben az Egyház van, illetve, azt a korszakot is, amiben a mi egyéni életünk van. Ha nem halljuk mit mond ma a Szent Szellem a Gyülekezetnek, és nem igazítjuk az aktuális üzenethez önmagunkat, az életvitelünket, automatikusan tévelygésnek tesszük ki magunkat. Tehát legyen fülünk, (vagyis szellemi hallásunk), mit mond ma a Szent Szellem a Gyülekezetnek! Testvérek!

**ne legyünk tovább kiskorúak, kiket hullámok sodornak el, s a tanítás akármi szele találomra ide-oda hajt úgy, ahogy azt az emberi szeszély és ravasz tévelygők fogásai [diktálják]**

**ellenkezőleg, igazságban élve, szeretetben járva, nőjjünk bele minden ponton abba, aki a fej, a Felkentbe (Ef 4:14-15 Csia ford.)**

Mit jelent belenőni a Felkentbe? Azt, hogy minden területen azokkal az álláspontokkal, véleményekkel azonosolunk melyekkel Maga a Felkent.

**Az az észjárás (indulat) legyen bennetek, mely a Felkent Jézusban is volt. (Fil2:5 Csia ford.)**

Ezt az indulatot, mentalitást így fogalmazza meg az Ige:

**Szereted az igazságot, gyűlölöd a gonoszságot, ezért kent fel Isten, a te Istened öröm olajával társaid fölé. (Zsolt 45:8)**

Urunk azért verte szét a templomot, mert szerette az igazságot, miszerint az Atya háza imádságháza, illetve gyűlölte mindazt a nyerészkedést, ami ellepte azt.

Ez viszonyulás, hozzáállás melyet egyéni szinten kell érvényesíteni.

Nem csak a pozitív "lelkifröccs" jellegű igéket, de azokat is, melyek Krisztus gonoszsággal szembeni radikalizmusáról beszélnek.

Ha nem vagyunk radikálisak, el fogunk sodortatni azzal az árral melyet emberek szeszélyes, és ravasz fogásai diktálnak.

**Tergulicza Eszter**